'n Keur uit Andries Bezuidenhout se rubrieke wat voorheen in Rapport en elders verskyn het, en waarin dié sanger-skrywer-sosioloog die lewe in Suid-Afrika vandag ondersoekend betrag - van die kleiner onbelangrike dingetjies tot die groter kwessies en vrese. Andries Bezuidenhout se werk as musikant, digter en navorser maak dat hy baie reis. Hy ontmoet mense in uiteenlopende plekke; van kroeë tot fabrieke, mynhostelle tot veiligheidskomplekse.
Hy skryf onderhoudend en insiggewend oor hierdie ervarings en reise. Maar al is die werklikhede wat hy uitbeeld partykeer somber, is dit juis die meelewendheid en begrip waarmee hy skryf wat die leser met 'n gevoel van hoop laat. Hy praat vir ons almal, óók vir die skoonmakers en die mynwerkers. Selfs wanneer hy sing - dat hy al "te veel gegee" en "te veel gevat" het "om die donker land nou te verlaat".